થોડા દિવસ પછી છાપાઓમાં જાહેરાત આવી કે ઈરાનમાં કામ કરતી એંગ્લો પર્શિયન ઓઈલ કંપનીમાં વાયરલેસ ઓપરેટરની જગ્યા ખાલી છે. આમ તો હડતાલના નામચીનને ભારતમાં કોઈ ન સંઘરે પણ આ લેબલ ઈરાનમાં તો નહિ જ નડે અને એમ વિચારીને દેવકૃષ્ણ જોશીએ ત્યાં અરજી કરી. બાપથી છાનીમાની ! નિમણુંકની આશા ઓછી હતી. પણ નિમણુંકનો ઓર્ડર આવ્યો ત્યારે તો છતરાયા થવું જ પડ્યું. કારણ કે બાપા પૈસા આપે ? દીકરો દેશાવર જાય એ એમને કબૂલ નહોતું એટલે ફરી કજીયો થયો અને ફરી ફઈબા વહારે આવ્યાં. આ વખતે ભાઈએ મચક ના આપી એટલે પોતાને બહુ વહાલી એવી વીંટી એમણે ભત્રીજાને આપી અને એ વીંટી વટાવીને દેવકૃષ્ણ જોશી ઈરાન જવા રવાના થયા ત્યારે બાપ જરા ઢીલા પડી ગયા, પણ છતાંય વળાવવા માત્ર પાદર સુધી જ આવેલા. મઢડા ગામ સુધી પણ નહોતા ગયા. નારાજગી, નરી નારાજગી.